OBH 1053/2003.
Az állampolgári jogok országgyűlési biztosa általános helyettesének jelentése
Ügyintéző: Dr. Szécsi Mária
Az eljárás megindítása
Az egyik mohácsi középiskola igazgatója azért fordult panasszal hozzám, mert a bajai Eötvös József Főiskolán a 2003 januárjára meghirdetett horvát nyelvvizsga elmaradt. Erről az Idegennyelvi Továbbképző Központ főiskolai vizsgahelyének munkatársa 2002 decemberében értesítette a jelentkezőket, szóbeli érdeklődésre pedig azt közölték, hogy a vizsgát a jelentkezők kis létszáma miatt nem tartják meg. Létszámfeltétel azonban a vizsgára jelentkezésről készített tájékoztatóban nem szerepelt. A legközelebbi nyelvvizsga 2003 márciusában lesz. A panasz szerint az érettségiző és egyetemi felvételire készülő tanulóknak a felvételi pontszámok miatt nem mindegy, hogy mikor tehetnek nyelvvizsgát, továbbá a tanulók nemzetiségi kötődése miatt is fontos számukra a nyelvvizsga.
Miután a panaszban leírtak a tanulók alkotmányos jogaival (jogbiztonság, művelődéshez való jog) kapcsolatos sérelemre utaltak, az ügyben vizsgálatot indítottam. Tájékoztatást kértem az Idegennyelvi Továbbképző Központ (ITK) igazgatójától.
A vizsgálat megállapításai
Az ITK igazgatója megkeresésemre írt levelében a következőket közölte:
„Hivatkozással a fenti számú megkeresésére tájékoztatom, hogy intézményünk a Nyelvvizsgát Akkreditáló Testület szakmai irányelvei alapján évente meghatározott alkalommal tarthat nyelvvizsgákat. E vizsgaalkalmakat előre megtervezett és kihirdetett időben tartjuk. Horvát nyelvből nem hirdettünk vizsgát csak márciusra, amelyről már 2002 novemberében értesülhettek a vizsgázni szándékozók. Csatoltan küldöm a tájékoztatónk egy példányát, amely minden vizsgahelyen az érdeklődők rendelkezésére áll. Nem korlátozzuk, és nem kötjük minimum létszámhoz a vizsga megszervezését egyetlen nyelvből sem, különösen nem az ún. „kis nyelvek” esetében.
A konkrét eset rendkívül sajnálatos, de abban intézményünk vétlen. A bajai vizsgahely vezetője személyesen azt közölte velem, hogy egy rövid ideje ott dolgozó, az ügyben tájékozatlan, titkárnő adott rossz információt a vizsgázóknak, majd ezt követően egyszerűbbnek tűnt arra hivatkozni, hogy a kevés jelentkező miatt marad el a vizsga.
A vizsgahely vezetőjét az eset kapcsán figyelmeztetésben részesítettem.”
Az igazgató asszony a válaszához mellékelte azt az írásbeli figyelmeztetést, amelyet a főiskolai vizsgahely vezetője a hibát elkövető tanszéki adminisztrátornak adott a téves információ–szolgáltatás miatt.
Az előbbiek alapján megállapítottam, hogy az ITK–nak a bajai Eötvös József Főiskolán működő vizsgahelye a hibás eljárásával, majd pedig annak leplezésére a valótlan tájékoztatással a tisztességes eljáráshoz való jog alkotmányos követelményét sértette. A művelődéshez való alkotmányos jog végső soron nem sérült, mert a márciusi nyelvvizsga eredményét a felsőoktatási felvételi eljárás során még figyelembe tudja venni az intézmény, a nyelvvizsga bizonyítvány ugyanis a felvételi jelentkezés után, pótlólag is becsatolható.
Tekintettel arra, hogy a hibát vétőkkel szemben az arra jogosult vezetők a szükséges lépéseket már a megkeresésem nyomán megtették, a vizsgálatot kezdeményezés nélkül lezárom.

Budapest, 2003. május 20.

Takács Albert